*Denne artikkelen handler om en plante. For å lese om fiskegruppen, se multer.*

Blomstrende multeplante.
**Molte**, eller **multe**, (dansk: *multebær*, svensk: *hjortron*) (*Rubus chamaemorus*) er en flerårig plante som kan bli snaue 30 cm høy og har en krypende jordstamme. Arts-epitetet *chamaemorus* kommer av det greske *khamai* («på marken», «lavt») og latin *morus*, morbær.

Beskrivelse
-----------

Blomstene er enkjønnete og sitter da på enten en hann- eller en hunnblomst. Fruktene er store og velsmakende, først røde og omsluttet av begerbladene, men som modne har de en vakker gul-oransje farge i flere nyanser.

Bladene er nyreformede, og lette å få øye på ute på myrene. 
Moltene begynner å blomstre i mai i syd, og i juni-juli i nord, med store hvite blomster som oftest sitter alene.

Moltefrukten er, i likhet med bringebær og bjørnebær, ikke et bær i biologisk forstand, men en samfrukt satt sammen av mange steinfrukter.

Utbredelse
----------

Molter er vanlig på myrer, men forekommer i størst mengde nordpå i landet, der den også noen steder dyrkes kommersielt. Et godt år er det anslått at så mye som 16 000 tonn molter kan plukkes i Nord-Norge. Lenger sør i landet er det stedvis gode molteforekomster, mest i fjellet. Molte er fylkesblomst i Finnmark.

Moltene blomstrer ofte tidlig og kan derfor lett skades av sen nattefrost, og da uteblir fruktsettingen. Under spesielt gode vilkår kan man oppleve såkalte «molteår». I molteåret 1966 ble for eksempel den totale innsamlede bærmengde i Sverige anslått til ca. 1 200 tonn.

Molte i bruk
------------

I Norge gir Friluftslovens § 5 allmennheten en generell rett til å plukke bær i utmark. Det er likevel gjort et unntak for molteplukking i Nordland, Troms og Finnmark. Her kan eier eller bruker av molteland nedlegge forbud mot at andre skal ta med seg molter fra det begrensede området. Det er likevel lov til å plukke molter som spises på stedet. Alle har rett til å plukke multer på Finnmarkseiendommen. Multefrukten anvendes mest til syltetøy eller multekrem, men kan også benyttes til likør. Kommunen Nesseby har en multe i kommunevåpenet. Den finske 2-Euro-mynten har et multebær med blader på den ene siden.

Bær sanket fra naturen kan noen ganger inneholde forurensning. Et eksempel er målinger foretatt på blåbær og molter i Sør-Varanger i Øst-Finnmark. På grunn av luftforurensning fra smelteverket i byen Nikel på russisk side av grensen er det målt høyere nivå av nikkel i blåbær og molter i området.

Referanser
----------

1. ↑  «Lov om friluftslivet (friluftsloven)». Lovdata. Besøkt 27. august 2016.
2. ↑  «Lov om rettsforhold og forvaltning av grunn og naturressurser i Finnmark fylke (finnmarksloven)». Lovdata. Besøkt 27. august 2016.
3. ↑  Aspholm, Fongen, Myking (15. februar 2021). «Innhold av tungmetaller i multer og blåbær i Sør-Varanger kommune i 2020»Gratis tilgang begrenset til utprøving, abonnement kreves vanligvis. NIBIO Rapport, 6(178): 16. CS1-vedlikehold: Flere navn: forfatterliste (link)

Eksterne lenker
---------------

* (en) *molte* i Encyclopedia of Life Rediger på Wikidata

* (en) *molte* i Global Biodiversity Information Facility Rediger på Wikidata

* (no) *molte* hos Artsdatabanken Rediger på Wikidata

* (sv) *molte* hos Dyntaxa Rediger på Wikidata

* (en) *molte* hos ITIS Rediger på Wikidata

* (en) *molte* hos NCBI Rediger på Wikidata

* (en) *molte* hos Panarctic Flora Rediger på Wikidata

* (en) *molte* hos The International Plant Names Index Rediger på Wikidata

* (en) *molte* hos Tropicos Rediger på Wikidata

* (en) *Kategori:Rubus chamaemorus* – bilder, video eller lyd på Wikimedia Commons Rediger på Wikidata

* (en) *Rubus chamaemorus* – galleri av bilder, video eller lyd på Wikimedia Commons Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** Brockhaus Enzyklopädie **·** GND
 |